**07. Familia sfinților: fericitul Anton Durcovici**

**Iubirea față de dușmani (Mt 5, 43-48)**

Catehismul Bisericii Catolice ne învață că „chemarea la plinătatea vieții creștine și la desăvârșirea iubirii se adresează tuturor celor care cred în Cristos, oricare ar fi starea și condiția lor. Toți sunt chemați la sfințenie: «Fiţi desăvârşiţi precum Tatăl vostru ceresc este desăvârşit!» (Mt 5,48)” (CBC 2013), iar papa Francisc, în Exortația apostolică *Gaudete et exsultate* despre chemarea la sfințenie în lumea contemporană, spune că „sfințenia este fața cea mai frumoasă a Bisericii” (GE, 9).

La sfințenia desăvârșită vom ajunge doar după ce-l vom vedea pe Dumnezeu „față în față”. Aici și acum, pe pământ, avem posibilitatea de a face binele, iar atunci când greșim avem posibilitatea să-i cerem iertare Tatălui ceresc și să ne întărim prin intermediul sacramentelor și a vieții în sânul Bisericii. Ca o mamă, Biserica se îngrijește de fiecare copil al ei pentru a deveni sfânt. Dacă alții au reușit, vom reuși și noi. Sfințenia nu este ceva abstract, ceva din secolele trecute, dar sfințenia este un drum de convertire continuă, un drum cu suișuri și coborâșuri, un drum presărat cu încercări, dar și cu bucuria de a păși pe urmele lui Cristos. Mergând pe urmele lui Isus, urmând exemplul Lui, încredințând voința proprie lui Dumnezeu, vom ajunge să avem parte de fericirea Paradisului alături de toți sfinții care ne-au precedat. Secretul sfințeniei: IUBIREA!

**43**Aţi auzit că s-a spus: «Să-l iubeşti pe aproapele tău şi să-l urăşti pe duşmanul tău!». **44**Eu însă vă spun: iubiţi-i pe duşmanii voştri şi rugaţi-vă pentru cei care vă persecută, **45**ca să deveniţi fiii Tatălui vostru care este în ceruri, care face să răsară soarele său peste cei răi şi peste cei buni şi să plouă peste cei drepţi şi peste cei nedrepţi! **46**Căci, dacă îi iubiţi pe cei care vă iubesc, ce răsplată aveţi? Oare nu fac acelaşi lucru şi vameşii? **47**Şi dacă îi salutaţi numai pe fraţii voştri, ce faceţi mai mult? Oare nu fac acelaşi lucru şi păgânii? **48**Aşadar, fiţi desăvârşiţi precum Tatăl vostru ceresc este desăvârşit!

Capitolul 5 al Evangheliei după Sf. Matei prezintă Noua Lege a lui Isus Cristos. Deseori aceasta este comparată cu Legea Veche: „Aţi auzit că s-a spus... Eu însă vă spun...”. Isus nu a venit să desființeze Legea Veche, dar să o împlinească (cfr. Mt.5, 17).

Adevărata antiteză nu constă în conținutul legilor, dar în atitudinea privind observarea lor. Dacă pentru cei din vechime Legea cu toate prescrierile și interdicțiile ei trebuia observată pentru a câștiga bunăvoința lui Dumnezeu, Isus ne învață că împlinirea oricăreia dintre porunci are la bază iubirea. Legea nu mai este așadar o povară apăsătoare care îl strivește pe om sub greutatea ei, dar un jug „lesne de purtat”, „o povară ușoară” (cfr. Mt. 11, 30). O altă diferență este dată de modul de a împlini Legea: dacă fariseii făceau totul pentru a fi văzuți și lăudați de oameni, cel care împlinește Legea Iubirii o face în ascuns, „fără ca stânga să știe ce face dreapta” (cfr. Mt.6, 3), „iar Tatăl tău, care vede în ascuns, te va răsplăti” (cfr. Mt.6, 4. 6. 18).

Fragmentul pe care îl medităm ne ajută să înțelegem mai bine porunca iubirii. Este ușor să-i iubim pe cei care ne sunt simpatici, persoanele cu care cădem de acord, pe cei care gândesc asemenea nouă și ne susțin în tot ceea ce facem. Evanghelia ne cere să facem un pas înainte și să-i iubim pe dușmanii noștri. Dușmanii primilor creștini erau cei care nu îl acceptau pe Isus Cristos și religia creștină. Chiar și astăzi, în multe țări, mai există multă ură împotriva creștinilor și avem mulți martiri și în zilele noastre. Dușmanii noștri, ai celor care trăim într-o țară majoritar creștină, nu mai sunt persecutorii credinței, dar sunt cei care ne vorbesc de rău, care ne bârfesc, cei care ne ucid psihic... Uneori suntem noi propriul dușman atunci când ne judecăm prea aspru pe noi înșine, când nu suntem niciodată mulțumiți de ceea ce avem, de ceea ce facem, de modul în care arătăm... Primul pas în iubirea față de aproapele este să învățăm să ne iubim pe noi înșine, să ne acceptăm așa cum suntem: nu o iubire egoistă, dar să manifestăm milostivire față de propria persoană. Dacă nu suntem împăcați cu noi înșine, mereu vom găsi defecte și în cei de lângă noi și îi vom considera dușmani.

Verbul „a iubi” utilizat în acest fragment provine din grecescul „agapao”, verb ce exprimă o iubire independentă de calitățile celui care este iubit și de răspunsul acestuia (chiar dacă nu răspunde iubirii mele cu iubire, eu continui să îl iubesc). Este iubirea pe care o mamă o are față de propriii copii: indiferent dacă aceștia sunt buni sau răi, ea îi va iubi mereu. Aceeași iubire o are și Dumnezeu față de oameni: El „face să răsară soarele său peste cei răi şi peste cei buni şi să plouă peste cei drepţi şi peste cei nedrepţi” (v. 45). Aceeași iubire trebuie să o manifestăm și noi față de oameni, fie prieteni, fie dușmani; astfel vom deveni fiii Tatălui ceresc (v. 45). Fiul este cel care are un comportament asemănător cu al Tatălui. Dacă Tatăl din ceruri oferă posibilitatea renașterii trimițând soare și ploaie și peste cei buni, și peste cei răi, tot astfel și noi trebuie să dăm posibilitatea de a întâlni iubirea și prietenilor, dar și dușmanilor noștri.

Dumnezeu îi atrage pe cei care sunt departe de El cu binefacerile Sale (soare, ploaie), dar îi atrage și cu iubirea pe care noi o manifestăm față de ei. Noi devenim astfel canale, instrumente ale iubirii divine. Să nu uităm că primul care ne-a iubit a fost Dumnezeu și, datorită faptului că am cunoscut iubirea Lui, și noi am devenit capabili să iubim: „Dumnezeu şi-a arătat iubirea faţă de noi [prin faptul] că, pe când eram încă păcătoşi, Cristos a murit pentru noi” (Rom 5, 8).

În acest fragment Isus ne cere să facem mai mult decât vameșii (cei care percepeau taxele în folosul romanilor; erau considerați dușmani ai poporului, trădători) și păgânii, ne cere să fim desăvârșiți „precum Tatăl vostru ceresc este desăvârşit” (v. 48). În Vechiul Testament citim: „Fiţi sfinţi, căci sfânt sunt eu, Domnul Dumnezeul vostru!” (Lev 19, 2), iar în Evanghelia după Sf. Luca este scris: „Fiţi milostivi precum Tatăl vostru este milostiv!” (Lc. 6, 36). Așadar, **a fi sfânt înseamnă a fi desăvârșit în iubire, a fi milostivi**, adică a iubi necondiționat, fără să așteptăm ceva în schimb, așa cum iubește Dumnezeu Tatăl.

Pentru a fi desăvârșiți în iubire este nevoie de rugăciune, mai ales când cei pe care trebuie să îi iubim sunt dușmani, sunt cei care ne fac răul. Ne rugăm pentru noi înșine pentru ca Dumnezeu să ne dea harul iertării, al înțelegerii, al răbdării și ne rugăm pentru dușmanii noștri: nu ca să li se întâmple ceva rău, dar ca să se convertească, ca Dumnezeu să pună în ei o inimă nouă și curată. În rugăciune îl conducem pe dușmanul nostru în fața Tatălui ceresc și începem să-l considerăm fiu/fiică al lui Dumnezeu, frate/soră.

Isus ne propune să nu răspundem răului cu rău, dar cu bine (cfr. Mt 5, 38-42). Mântuitorul ne cere curajul de a fi „diferiți”, de a acționa împotriva curentului, împotriva logicii lumii care de multe ori funcționează după legea talionului: „ochi pentru ochi și dinte pentru dinte”. Același lucru ni-l repetă și Sf. Paul în Scrisoarea către Romani: „Nu întoarceţi nimănui răul pentru rău, aveţi în vedere [să faceţi] bine înaintea tuturor oamenilor! [...] Nu te lăsa învins de rău, ci învinge răul prin bine!” (Rom 12, 17. 21).

Atitudinea de a reacționa contrar logii umane, adică de a nu răspunde răului cu rău, dar cu bine, nu numai că îl dezorientează pe dușman, îl face să intre în criză, dar demonstrează și o adevărată libertate interioară: nu mai permit ca dorința de răzbunare să controleze viața mea, decid în mod conștient să închid cercul vicios al răului, al dușmăniei, al urii, al resentimentului. Cel care iartă îl eliberează pe cel care i-a greșit, dar se eliberează și pe sine însuși.

Isus ne cere să ieșim din viziunea limitată a celor care sunt întru totul asemenea nouă, a celor care ne sunt prieteni pentru că ne aprobă mereu, pentru că împărtășesc ideile noastre în cele mai mici detalii, și să ne lărgim orizontul, să avem curajul diversității, să învingem cu iubire și iertare frica de a fi altfel, de a depăși limitele preconcepțiilor, ale prejudecăților.

„A fi desăvârșit” nu îi privește doar pe sfinții din calendar, ci ne privește pe fiecare în parte. Isus nu ne cere lucruri mai mari decât cele pe care le putem face. Isus ne cere să îi iubim pe toți așa cum a făcut El: cu câtă iubire și blândețe l-a primit pe Iuda în Grădina Măslinilor! L-a numit „prieten” (cfr. Mt. 26, 50). Iar pe cruce a implorat iertarea persecutorilor (cfr. Lc. 23, 34). Iubindu-i și pe dușmani, viața noastră se contopește cu viața divină și îi permitem lui Dumnezeu să ne fie într-adevăr Tată. Vom experimenta astfel prezența Sa intimă, profundă, în orice eveniment al existenței noastre.

Pentru a fi sfinți nu este necesar a fi episcopi, preoți, călugărițe sau călugări. De multe ori avem ispita de a crede că sfințenia este rezervată celor care au posibilitatea de a menține distanțele de ocupațiile obișnuite, pentru a dedica mult timp rugăciunii. Nu este așa. **Toți suntem chemați să fim sfinți trăind cu iubire și oferind fiecare propria mărturie în ocupațiile de fiecare zi, acolo unde se află**. Ești o consacrată sau un consacrat? Fii sfânt trăind cu bucurie dăruirea ta. Ești căsătorit? Fii sfânt iubind și îngrijindu-te de soțul tău sau de soția ta, așa cum a făcut Cristos cu Biserica. Ești un muncitor? Fii sfânt îndeplinind cu onestitate și competență munca ta în slujba fraților. Ești părinte sau bunică sau bunic? Fii sfânt învățându-i cu răbdare pe copii să-l urmeze pe Isus. Ai autoritate? Fii sfânt luptând în favoarea binelui comun și renunțând la interesele tale personale.

**Lasă ca harul Botezului tău să rodească pe un drum de sfințenie**. Lasă ca totul să fie deschis lui Dumnezeu și în acest scop alege-l pe el, alege-l pe Dumnezeu mereu din nou. Nu te descuraja, pentru că ai puterea Duhului Sfânt pentru ca să fie posibil, și **sfințenia, în fond, este rodul Duhului Sfânt în viața ta** (cf. *Gal* 5,22-23). Când simți ispita de a te încâlci în slăbiciunea ta, ridică ochii spre Răstignit și spune-i: „Doamne, eu sunt un sărman, dar tu poți săvârși minunea de a mă face un pic mai bun”. **În Biserică, sfântă și compusă din păcătoși, vei găsi tot ceea ce ai nevoie pentru a crește spre sfințenie. Domnul a umplut-o de daruri cu cuvântul, sacramentele, sanctuarele, viața comunităților, mărturia sfinților, și o frumusețe multiformă care provine din iubirea Domnului**, „cum se înfrumusețează mireasa cu podoabele ei” (*Is* 61,10). (GE 14-15).

**Reflecție personală**

1. Cine este dușmanul meu? Cine mă „ucide” din punct de vedere moral, psihologic? Nu cumva și eu însumi îmi sunt dușman?
2. Dușmanul cui sunt eu? Pe cine nu suport? Cine îmi este antipatic?
3. Care este situația cea mai recentă în care am primit atenție, un semn de afecțiune din partea unei persoane de la care nu mă așteptam, care credeam că mă consideră dușman?
4. Ce înseamnă pentru mine să fiu fiul/fiica Tatălui ceresc?
5. Chemarea la a fi sfânt, a fi desăvârșit mi se pare ceva abstract, ceva „de pe altă lume” sau cred cu adevărat că fiecare dintre noi poate ajunge sfânt, se poate mântui?
6. Anul acesta sărbătorim 10 ani de la beatificarea Ep. Anton Durcovici. Cunosc viețile sfinților/fericiților Bisericii locale? Cer mijlocirea lor?

**Rugăciune pentru dușmani**

Doamne, învață-mă să cunosc mărirea și bunătatea Ta. Dă-mi inimă curată și lesne-iertătoare, dă-mi căință pentru supărările pe care le-am făcut altora. Dă-mi dragoste ca să pot răbda în pace necazurile ce-mi vin din partea lor, ca să pot împlini porunca Ta, Doamne; ajută-mă să nu fac rău celor ce-mi fac rău și să-i binecuvântez pe cei care mă blestemă. Dacă dușmanul meu va flămânzi, eu îi voi da pâine și dacă va înseta, eu îi voi potoli setea. Dacă va cădea, îl voi ridica, și dacă va rătăci îl voi îndrepta.

Doamne, ajută-mă cu harul Tău să fiu statornic în poruncile Tale și să le împlinesc. Revarsă îndurarea Ta peste dușmanii mei și inima lor întoarce-o cu dragoste asupra mea. Îndepărtează de la mine neliniștea și nesomnul provocate de ei și împacă-ne cu ajutorul harului Tău.

Fă, Doamne, ca dușmanii mei să cunoască voința Ta. Luminează-le mintea și umple-le inima de bunătate. Doamne, revarsă pacea Ta în inimile noastre, ale tuturor, ca trăind în bucurie și unire să ne putem ruga cu sinceritate: „și ne iartă nouă greșelile noastre, precum și noi iertăm greșiților noștri.” Amin.

Sr. Luminița Antonică OP